
Text rozhodnutia
Súd: Krajský súd Trnava Spisová značka: 11Co/227/2017 Identifikačné číslo súdneho spisu: 2315222292 Dátum vydania rozhodnutia: 10. 10. 2018 Meno a priezvisko sudcu, VSÚ: Mgr. Fedor Benka ECLI: ECLI:SK:KSTT:2018:2315222292.2 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedu senátu Mgr. Fedora Benku a sudkýň JUDr. Silvie Hýbelovej a Mgr. Kataríny Arnouldovej v právnej veci žalobcu: SPP Distribúcia, a. s., so sídlom Mlynské Nivy 44/b, Bratislava, IČO: 35 910 739, zastúpeného splnomocnencom: Advokátska kancelária SOUKENÍK - ŠTRPKA, s. r. o., so sídlom Šoltésovej 14, Bratislava, proti žalovanej: U. S., nar. XX.X.XXXX, bytom N. XXX, S., zastúpená splnomocnenkyňou: JUDr. Jana Hreňová, advokátka, so sídlom Krížna 14, Bratislava, o zaplatenie 642,22 eur s príslušenstvom, o odvolaní žalovanej proti rozsudku Okresného súdu Galanta zo dňa 3. mája 2017, č.k. 26C/630/2015-252, takto r o z h o d o l : I. Odvolací súd rozsudok súdu prvej inštancie v napadnutej vyhovujúcej časti mení tak, že žalovaná je povinná zaplatiť žalobcovi 61,88 eur spolu s úrokom z omeškania vo výške 5,15% ročne zo sumy 642,22 eur od 10.6.2014 do 23.6.2014 a zo sumy 61,88 eur od 24.6.2014 do zaplatenia, všetko do troch dní od právoplatnosti rozsudku a vo zvyšku žalobu zamieta. II. Žalovaná má nárok na náhradu trov tohto konania v celom rozsahu. o d ô v o d n e n i e : 1. Rozsudkom napadnutým odvolaním súd prvej inštancie žalovanej uložil zaplatiť žalobcovi sumu 642,22 eur s úrokom z omeškania vo výške 5,15% ročne zo sumy 642,22 eur od 10.6.2014 do zaplatenia, všetko do troch dní a vo zvyšku žalobu zamietol. O nároku na náhradu trov konania rozhodol tak, že žalovanej priznal nárok na náhradu trov konania v rozsahu 44%. 2. Svoje rozhodnutie súd právne odôvodnil použitím ust. § 420 ods. 1, § 488 a § 489 Občianskeho zákonníka (ďalej aj ako „OZ“), ako aj ust. zákona č. 251/2012 Z.z. o energetike, keď na základe vykonaného dokazovania mal za to, že žaloba je dôvodná v časti nároku vo výške 642,22 eur s príslušenstvom. Žalovaná mala v rozhodnom období (19.6.2013 až 27.3.2014) uzavretú zmluvu o dodávke zemného plynu s dodávateľom (SPP, a. s.), ktorému dodával plyn ako distribútor žalobca, pričom žalobca a žalovaná nie sú v priamom vzťahu, teda je zrejmé, že v danom prípade medzi nimi nemôže ísť o spotrebiteľský vzťah. V konaní žalovaná nepreukázala, že žalobca nie je subjektom oprávneným na uplatnenie náhrady škody, naopak, žalobca súdu dostatočne objasnil svoju legitimáciu v konaní tým, že ako distribútor dodáva plyn jednotlivým dodávateľom, ktorí následne na základe ďalšej zmluvy dodávajú plyn konečnému odberateľovi (v tomto prípade SPP, a. s. žalovanej), pričom dodávatelia platia za distribúciu skutočne odobratého plynu odberateľmi v prípade, ak toto bolo zistené platným meradlom - ak však meradlo nemalo platné overenie, dodaný plyn nepatril zmluvnému dodávateľovi žalovanej. V konaní nebolo sporným, že žalovaná v rozhodnom období plyn skutočne odoberala, dodaním plynu žalovanej ako konečnému odberateľovi vznikla škoda na strane žalobcu, nakoľko v konaní bolo preukázané, že žalovaná za odobratý plyn nezaplatila, resp. zaplatené zálohové faktúry jej boli vrátené, plyn teda odoberala bezplatne. Na vymáhanie takto vzniknutej škody potom neexistuje žiaden iný subjekt ako žalobca. Na odbernom mieste N. XXX, . S., v období od 19.6.2013 do 27.3.2014 dochádzalo k odberu zemného plynu meradlom, na ktorom bolo zistené porušenie zabezpečenia proti neoprávnenej manipulácii, pričom uvedená skutočnosť bola nepochybne preukázaná tým, že pri kontrole meradla na odbernom mieste žalovanej bolo zistené poškodenie plomby meradla. Porušenie zabezpečenia (plomby) bolo potvrdené znaleckým posudkom znalca Ing. Petra Leška. Súd konštatoval, že takýto odber (meradlom, na ktorom je poškodené zabezpečenie proti neoprávnenej manipulácii - plomba) je podľa ust. § 82 ods. 1 písm. d) zákona č. 251/2012 Z.z. považovaný za neoprávnený odber a zodpovednosť odberateľa plynu (žalovanej) za odber meraný meradlom, na ktorom bola plomba porušená, má charakter objektívnej zodpovednosti (odberateľ zodpovedá už len za to, že odoberal plyn meradlom, na ktorom bolo porušené zabezpečenie proti neoprávnenej manipulácii, pričom porušenie plomby mohol spôsobiť ktokoľvek), neobstojí teda argumentácia žalovanej, že meradlom plynu meralo alebo mohlo merať hodnoty odobratého plynu správne, preto žalobca mal dokázať nefunkčnosť meradla a nielen poškodenie zabezpečovacieho zariadenia. Bolo zrejmé, že na strane žalovanej vznikla povinnosť nahradiť žalobcovi škodu, ktorá je určovaná v zmysle zákona č. 251/2012 Z.z., nakoľko v danom prípade sa jedná o škodu vzniknutú na základe objektívnej zodpovednosti, úlohou súdu tak bolo určiť jej výšku. Vzhľadom na skutočnosť, že meradlo je umiestnené tak, že je verejne dostupné (čo je konštatované v montážnom liste meradla), v spojení s objektívnym faktom, že u žalovanej nebol v predchádzajúcom období konštatovaný prípad neoprávneného odberu plynu, žalobca ako jeden z dvoch postupov pri vyčíslení škody zvolil pre výpočet výšky škody typový diagram dodávky, a to vo výške 642,22 eur. Uvedený postup ako správny dokonca v priebehu konania označila sama žalovaná, avšak následne žiadala na uvedený výpočet neprihliadať s argumentom, že ide o zmenu žaloby, s čím sa súd nestotožnil, nakoľko právny základ žaloby sa nezmenil a aj naďalej išlo o náhradu škody. Žalovaná nezaplatila škodu ani čiastočne, preto súd rozhodol tak, že žalovanej uložil zaplatiť sumu vo výške 642,22 eur. Žalobca mal súčasne nárok na úrok z omeškania vo výške 5,15% od 10.6.2014, teda odo dňa nasledujúceho po dni splatnosti faktúry, ktorou bola žalovanej vyúčtovaná náhrada škody. O nároku na náhradu trov konania súd rozhodol podľa § 255 ods. 2 CSP a vzhľadom na skutočnosť, že žalobca bol v konaní úspešný len v pomere 28% a žalovaná bola úspešná v pomere 72%, preto po zohľadnení čiastočného úspechu žalobcu jej priznal súd právo na náhradu trov konania vo výške 44%. 3. Proti rozsudku súdu prvej inštancie v napadnutej vyhovujúcej časti a v závislom výroku o trovách konania podala v zákonnej lehote odvolanie žalovaná, ktorá navrhla rozsudok v napadnutej časti zmeniť a žalobu zamietnuť a priznať jej plnú náhradu trov konania. Uviedla, že súdne konanie bolo označené ako konanie o zaplatenie, žalobca sa domáhal, aby súd uložil žalovanej povinnosť zaplatiť neuhradenú faktúru č. 9000178688 v zmysle podanej žaloby. Je preto otázne, či súd mohol priznať žalobcovi náhradu škody v nižšej sume, než ktorá vyplýva z nezaplatenej faktúry alebo v prípade, ak bola faktúra počas súdneho konania spochybnená, resp. bola spochybnená oprávnenosť jej vydania, či súd nemal bez ďalšieho žalobu v celom rozsahu zamietnuť. Mala za to, že súd priznal žalobcovi plnenie z iného skutkového základu, než aký bol predmet konania vymedzený v žalobnom návrhu. Súčasne mala za to, že súd priznal žalobcovi škodu, ktorej skutočný vznik nebol preukázaný. Žalobca sa voči žalovanej domáhal náhrady škody, ktorú určil podľa § 82 ods. 3 zákona č. 251/2012 Z.z. o energetike, pričom časť tejto pohľadávky vo výške 580,34 eur postúpil žalobca na iný subjekt (Slovenský plynárenský priemysel, a. s.), pričom tento iný subjekt vykonal voči žalovanej započítanie, ktorého následkom bol zánik pohľadávky v uvedenej výške. Pokiaľ sa žalobca domáhal náhrady škody, ktorú určil jedným z troch možných spôsobov, potom predmetom konania je okrem iného práve ním takto určená výška škody. Žalobca nemôže postupovať tak, že žalobou uplatní výšku škody určenú jedným spôsobom, a potom počas súdneho konania predloží súdu výpočet škody určený iným spôsobom s tým, aby si súd vybral správny spôsob určenia výšky škody. Je práve a len zodpovednosťou žalobcu, ktorý spôsob výpočtu výšky škody uplatní v žalobe. Ak by aj žalobca v konaní predložil súdu iný spôsob výpočtu výšky škody, pokiaľ neurobí príslušné procesno-právne úkony vo veci samej, predmetom súdneho konania je stále výška škody určená v žalobe. Pokiaľ súd v napadnutom rozhodnutí priznal žalobcovi náhradu škody určenú typovým diagramom dodávky, tak priznal žalobcovi také plnenie, ktoré nevyplývalo zo skutkového základu určeného žalobcom. Ďalej uviedla, že na podporu ich argumentácie predložili súdu relevantné časti právoplatných súdnych rozhodnutí, ktoré sa vyčerpávajúco a presvedčivo zaoberali otázkou preukazovania vzniku skutočnej škody v prípade poškodenia zabezpečenia proti neoprávnenej manipulácii. Súd sa však výrazne odchýlil od uvedenej ustálenej rozhodovacej praxe, podľa ktorej na to, aby si žalobca uplatňoval škodu predstavujúcu množstvo plynu, nestačí preukázať len poškodenie zabezpečenia, ale je nevyhnutné preukázať aj zásah do meradla, v dôsledku ktorého meradlo nezaznamenáva alebo nesprávne zaznamenáva odber plynu. Súd tento odklon dôkladne neodôvodnil, čím porušil § 220 ods. 3 CSP a právo žalovanej na spravodlivé súdne konanie. Poukázala na to, že základnými predpokladmi vzniku zodpovednosti za škodu, je porušenie právnej povinnosti, existencia škody a priama príčinná súvislosť medzi porušením právnej povinnosti a škodou. Súd prvej inštancie v odôvodnení napadnutého rozhodnutia neuvádza, k porušeniu akej právnej povinnosti malo dôjsť a kým. Mala za to, že súd sa v odôvodnení napadnutého rozhodnutia nedostatočne vysporiadal s prednesenou argumentáciou, pričom s niektorou argumentáciou sa nezaoberal vôbec. Odôvodnenie napadnutého rozhodnutia preto považovala za nepresvedčivé, nedostatočné a nepreskúmateľné. Taktiež súd vykonaním znaleckého posudku dospel k nesprávnym skutkovým zisteniam, konkrétne k úplne protichodným záverom, než aké sú uvedené v znaleckom posudku. Súdom prezentované závery nevyplývajú ani z výpovede znalca a napriek tomu súd na túto výpoveď podporne poukazuje. Žalobca voči žalovanej uplatňoval pohľadávku vo výške 2.836,47 eur, pričom časť tejto pohľadávky vo výške 580,34 eur postúpil na iný subjekt, ktorý voči žalovanej vykonal započítanie. Súd na túto skutočnosť v napadnutom rozhodnutí nijakým spôsobom nereflektoval. Súd prvej inštancie sa bez dôkladného odôvodnenia odklonil od ustálenej rozhodovacej praxe, resp. ju úplne prehliadol. Táto rozhodovacia prax sa týka otázky preukázania vzniku škody v prípade neoprávneného odberu podľa § 82 ods. 1 písm. d) zákona o energetike a v zmysle súdnych rozhodnutí, na ktoré poukázali. Následkom tohto neoprávneného odberu ani nemôže byť škoda predstavujúca množstvo plynu, výšku prípadnej škody preto objektívne nie je možné určiť ani vyhláškou č. 449/2012 Z.z. a ani typovým diagramom dodávky. Súd preto nesprávne uplatňoval § 82 ods. 1 písm. d), ods. 2, 3 a 4 zákona o energetike. Podľa jej názoru slovné spojenie „neoprávnený odber plynu“ ako názov § 82 zákona o energetike nemôže znamenať určenie protiprávneho konania ako samotného odberu, spotreby plynu, ale za protiprávne konanie treba považovať také konanie, ktoré napĺňa niektorú zo skutkových podstát neoprávneného odberu plynu. Slovné spojenie „neoprávnený odber plynu“, ktoré je v rámci zákona o energetike používané a ktoré sa pojmovo premieta aj do prebiehajúceho súdneho konania, je iba legislatívnym vyjadrením pojmu. Mala za to, že protiprávnym konaním nie je samotný odber plynu (jeho protiprávnosť vylučuje zmluva o dodávke plynu, na základe ktorej žalovaná odber plynu realizovala), ale konanie, ktoré poškodzuje zabezpečenie proti neoprávnenej manipulácii. Konanie a ani následok takéhoto konania nie je možné určiť, nakoľko i súd jasným spôsobom neopísal a neodlíšil ich, resp. ich neizoloval od ostatných konaní a následkov. Rozlišujú sa tri samostatné konania, ktoré majú tri samostatné následky, pričom ak niektoré z konaní je protiprávne, tak každé samostatné protiprávne konanie zakladá samostatný nárok na náhradu škody. Z hľadiska objektívne možnej škody, ktorá prichádza do úvahy ako bezprostredný a priamy následok týchto konaní potom konaním poškodzujúcim plombu vzniká škoda predstavujúca poškodenú plombu, konaním manipulujúcim číselník meradla vzniká škoda predstavujúca množstvo plynu ako rozdiel medzi množstvom skutočne odobratého množstva a množstvom plynu, za ktoré odberateľ zaplatil dodávateľovi a konaním - samotným odberom vzniká škoda na množstve plynu, ktorý predstavuje množstvo odobratého plynu za určité časové obdobie. V prípade neoprávneného odberu podľa § 82 ods. 1 písm. c) a d) zákona o energetike ani neprichádza do úvahy určenia „obdobia“ neoprávneného odberu, nakoľko ide o jednorazové udalosti. Z podanej žaloby vyplýva, že žalobca v žalobe označil konanie poškodzujúce plombu a len takéto konanie preukazoval znaleckým posudkom. Podľa jej názoru týmto neoprávneným odberom nemôže vzniknúť škoda na množstve plynu a jedná sa o jednorazové konanie, žalobca nemohol na určenie výšky škody použiť vyhlášku č. 449/2012 Z.z. a ani typový diagram dodávky. Týmito spôsobmi sa určuje výška takej škody, ktorá objektívne konaním poškodzujúcim plombu vzniknúť nemôže. Žalobca nielenže nepreukázal zásah, ktorého zámerom by bolo ovplyvniť alebo zmeniť identifikáciu údajov, ale ani ho nepreukazoval a preukázať ani nemohol, lebo netvrdil, že takýto zásah mal byť na odbernom mieste žalovanej vykonaný. Súd vznik škody odôvodnil tým, že za plyn zaplatené nebolo, lebo zálohové platby, ktoré platila svojmu dodávateľovi, boli jej vrátené. Toto právne posúdenie súdu považovala za nesprávne, lebo porušuje uplatňovanie priamej príčinnej súvislosti a v podstate odvodzuje následok nie od konania, ale následok od následku. 4. K odvolaniu žalovanej sa písomne vyjadril žalobca, ktorý sa plne stotožnil s napadnutým rozsudkom, pretože súd prvej inštancie sa zaoberal prípadom v presne potrebnom rozsahu tak, aby eliminoval dĺžku súdneho konania a aby rešpektoval hospodárnosť konania. Odôvodnenie napadnutého rozsudku považoval za dostatočné, štandardné a zrejmé. Napriek nedostatku, ktorý spočíva v nerealizovanom zápočte časti splneného nároku vo výške 580,34 eur, bol toho názoru, že po právnej, ako aj skutkovej stránke rozhodnutie netrpí žiadnou vadou. Vzhľadom na to navrhol, aby odvolací súd napadnuté rozhodnutie zmenil tak, že započíta platbu žalovanej vo výške 580,34 eur na nárok priznaný žalobcovi a v ostatnej časti potvrdí rozsudok súdu prvej inštancie. V žalobnom návrhu si uplatňoval nárok na náhradu škody, ktorá vyplýva z neoprávneného odberu zemného plynu, pričom súd mu priznal nárok z takéhoto skutkového základu. Počas celého konania sa jednalo o škodu spôsobenú neoprávneným odberom zemného plynu a tvrdenie žalovanej, že sa jednalo o škodu inú, akú si žalobca uplatňoval pôvodne, je nepochopiteľné. Nemožno tiež súhlasiť s názorom žalovanej, že by sa súd odchýlil od ustálenej rozhodovacej praxe, keď podľa jeho názoru súd správne vychádzal zo záverov z rozhodnutí Najvyššieho súdu SR, ako i krajských súdov, na ktoré viackrát poukázal. V danej problematike nemožno ani zďaleka považovať rozhodovaciu prax za ustálenú v prospech záverov a tvrdení žalovanej, nakoľko pokiaľ by malo ísť o rozhodovaciu prax ustálenú týmto spôsobom, je nepochopiteľné, prečo žalovaná nepredložila rozhodnutie vyššej súdnej autority, napr. Najvyššieho súdu SR, ktorý by sa v danom rozhodnutí priklonil k akýmkoľvek jej tvrdeniam a záverom. Poukázal na ust. § 76 ods. 11 zákona o energetike, podľa ktorého odberateľ plynu je povinný prevádzkovať odberné plynové zariadenie tak, aby nepoškodil určené meradlo a akýkoľvek zásah do určeného meradla v rozpore s osobitným predpisom je zakázaný. Dané ustanovenie pritom odkazuje na osobitný predpis, ktorým je zákon č. 142/2000 Z.z. o metrológii, ktorý upravuje dôsledky zásahov do meradla, pričom v dôsledku akýchkoľvek zásahov dochádza k zániku platnosti overení týchto meradiel. Súd danú problematiku vo svojom odôvodnení ozrejmil. V uvedenom prípade sa jedná o osobitnú formu zodpovednosti za škodu vybudovanú na objektívnom princípe, ktorá je obsiahnutá v zákone o energetike, a to konkrétne v ust. § 82. Je úplne irelevantné konštatovanie znalca, ktoré sa zaoberá hodnotením zhody odtlačkov a ich porovnávaním, keď podstatná časť znaleckého posudku je tá, kde znalec konštatuje, že zabezpečenie proti neoprávnenej manipulácii malo poškodený zaisťovací prvok a toto poškodenie priamo signalizuje, že došlo k zásahu do meradla. V ust. § 82 ods. 1 písm. d) zákona o energetike sa hovorí, že neoprávneným odberom plynu je odber meraný určeným meradlom, na ktorom bolo porušené zabezpečenie proti neoprávnenej manipulácii, alebo určeným meradlom, ktoré nebolo namontované prevádzkovateľom siete. V danom prípade sa nehovorí nič o konaní poškodzujúcom plombu, ale o odbere plynu meradlom, na ktorom bolo poškodené zabezpečenie proti neoprávnenej manipulácii. Škoda vzniká na plyne, ktorý je odobratý meradlom, na ktorom bolo porušené zabezpečenie proti neoprávnenej manipulácii. Škoda na plombe a nie na odbere plynu by vznikla len vtedy, ak by žalovaná nemala uzavretú žiadnu zmluvu a jej dom - odberné miesto by bolo opustené, teda žalovaná by neodoberala žiaden plyn, čo nie je predmetný prípad. Žalovanej bola tiež vrátená suma preddavkov ako preplatok za relevantné obdobie a bolo jej vyfakturovaných 0 m3 zo strany jej dodávateľa plynu. Žalobca v žalobe správne označil konanie, a to neoprávnený odber plynu meradlom, na ktorom bolo porušené zabezpečenie proti neoprávnenej manipulácii a nie konanie poškodzujúce plombu ako uvádza žalovaná. 5. K vyjadreniu žalobcu zaslala písomné stanovisko žalovaná, ktorá mala za to, že odvolanie je podané dôvodne, a navrhla vydať rozsudok, ktorým sa rozsudok súdu prvej inštancie zmení tak, že sa žaloba zamietne a prizná sa jej nárok na náhradu trov konania v rozsahu 100%. Vo svojom stanovisku zotrvala na svojej argumentácii obsiahnutej v odvolaní proti rozsudku. 6. K stanovisku žalovanej zaslal vyjadrenie žalobca, v ktorom poukázal na rozhodnutie Krajského súdu v Trnave sp. zn. 24Co/140/2017 zo dňa 10.1.2018, ktoré riešilo obdobnú problematiku. 7. Krajský súd v Trnave ako súd odvolací (§ 34 CSP) po zistení, že odvolanie podala včas oprávnená osoba - strana sporu (§ 359 a § 362 ods. 1 CSP) proti rozhodnutiu, proti ktorému je tento opravný prostriedok prípustný (§ 355 ods. 1 CSP), postupom bez nariadenia odvolacieho pojednávania preskúmal napadnutý rozsudok, ako aj konanie mu predchádzajúce v medziach daných rozsahom a dôvodmi odvolania (§ 379 a § 380 CSP) a dospel k záveru, že odvolanie žalovanej nie je dôvodné, pretože rozsudok súdu prvej inštancie je v napadnutej časti vecne správny. 8. Predmetom konania vedeného na súde prvej inštancie pod sp. zn. 26C/630/2015 bolo zaplatenie 2.256,13 eur s príslušenstvom titulom náhrady škody. Rozsudkom napadnutým odvolaním súd prvej inštancie žalovanej uložil zaplatiť žalobcovi sumu 642,22 eur s úrokom z omeškania vo výške 5,15% ročne zo sumy 642,22 eur od 10.6.2014 do zaplatenia, všetko do troch dní a vo zvyšku žalobu zamietol. O nároku na náhradu trov konania rozhodol tak, že žalovanej priznal nárok na náhradu trov konania v rozsahu 44%. 9. Predmetom odvolacieho konania je preskúmanie správnosti postupu a rozsudku súdu prvej inštancie vo vyhovujúcej časti a v závislom výroku o trovách konania. 10. Pretože odvolací súd v plnom rozsahu preberá súdom prvej inštancie zistený skutkový stav, ktorý vykonal dokazovanie v rozsahu potrebnom pre posúdenie žalobou uplatneného nároku, jeho výsledky jednotlivo i vo vzájomných súvislostiach správne vyhodnotil a napokon dospel k správnym skutkovým záverom, pokiaľ ide o skutočnosti právne rozhodné pre posúdenie žalobou uplatnených nárokov, a pretože odvolací súd v celom rozsahu zdieľa i právne závery prvoinštančného súdu vo veci, ktorý na vec aplikoval správne hmotnoprávne ustanovenia a tieto v súvislosti s danou vecou i správne vyložil, s poukazom na ust. § 387 ods. 2 CSP odvolací súd už iba odkazuje na správne a presvedčivé písomné vyhotovenie rozsudku. Odvolací súd ani s prihliadnutím na odvolacie argumenty nenachádza dôvod, pre ktorý by sa mal od záverov prvoinštančného súdu odchýliť a nemôže preto dať za pravdu odvolateľke. Na zdôraznenie správnosti záverov súdu sa potom žiada dodať už len nasledovné: 11. Námietku odvolateľky, že súd prvej inštancie priznal žalobcovi plnenie z iného skutkového základu, než aký bol predmet konania vymedzený v žalobnom návrhu, odvolací súd považoval za nedôvodnú. 12. V žalobe žalobca skutkovo vymedzil uplatnený nárok ako nárok na náhradu škody titulom, že na odbernom mieste N. XXX, S., žalovanej v období od 19.6.2013 do 27.3.2014 dochádzalo k odberu zemného plynu meradlom, na ktorom bolo porušené zabezpečenie proti neoprávnenej manipulácii, pričom v zmysle ust. § 82 ods. 1 písm. d) zákona č. 251/2012 Z.z. o energetike je takýto odber považovaný za neoprávnený. Porušenie zabezpečenia proti neoprávnenej manipulácii mal potvrdené aj znaleckým posudkom znalca Ing. Petra Leška. Konaním žalovanej mala vzniknúť žalobcovi škoda vo výške 2.256,13 eur, ktorá bola vyčíslená v súlade s vyhláškou Ministerstva hospodárstva SR č. 449/2012 Z.z., ktorou sa ustanovuje spôsob výpočtu škody spôsobenej neoprávneným odberom a bola fakturovaná žalovanej. Následne počas konania žalobca uviedol, že pokiaľ by súd nemal za preukázanú skutočnosť, že zo strany žalovanej dochádzalo k dlhodobému a opakovanému neoprávnenému odberu zemného plynu, alebo by z iného dôvodu mal za sporný spôsob určenia škody tak, ako ho predložil, predložil vyčíslenie škody podľa typového diagramu dodávky zemného plynu vo výške 642,22 eur. 13. Z obsahu spisového materiálu vyplýva, že žalobca si v žalobnom návrhu uplatňoval nárok na náhradu škody, ktorá vyplývala z neoprávneného odberu zemného plynu, pričom súd žalobcovi priznal nárok z takéhoto skutkového základu, pričom čo sa týkalo výšky náhrady škody správne vychádzal z toho, že išlo o prvý neoprávnený odber plynu zo strany žalovanej meraný meradlom umiestneným na verejne prístupnom mieste, na ktorom bolo porušené zabezpečenie proti neoprávnenej manipulácii podľa § 82 ods. 1 písm. d) a výšku škody spôsobenej neoprávneným odberom plynu určil ako cenu neoprávnene odobratého množstva plynu určeného pomocou typového diagramu dodávky a v prevyšujúcej časti uplatneného nároku na náhradu škody žalobu ako nedôvodnú zamietol. 14. Odvolateľka ďalej namietala, že súd prvej inštancie vec nerozhodol v súlade s ustálenou rozhodovacou praxou a svoj odklon náležitým spôsobom neodôvodnil. 15. Rozhodovanie v súlade s ustálenou súdnou praxou je naplnením požiadavky spravodlivého procesu a princípu právnej istoty vyjadreného v čl. 2 ods. 2 základných princípov. Ustálená rozhodovacia prax má byť vytváraná najvyššími súdnymi autoritami, pričom v systéme všeobecného súdnictva je touto autoritou Najvyšší súd SR, ale nepochybne sú nimi aj Ústavný súd SR, Európsky súd pre ľudské práva v Štrasburgu a ak pôjde o aplikáciu únijného práva, tak aj Súdny dvor EÚ so sídlom v Luxemburgu. 16. Žalobca na podporu svojich argumentov poukázal na rozhodnutia Najvyššieho súdu SR, ako aj na ďalšie rozhodnutia krajských súdov. Žalovaná naopak argumentovala rozhodnutiami, v ktorých bol prezentovaný odlišný právny názor, pričom išlo o rozhodnutia krajských a okresných súdov, ako aj Ústavného súdu ČR. 17. Podľa názoru odvolacieho súdu súd prvej inštancie v predmetnom spore rozhodol v súlade s ustálenou rozhodovacou praxou Najvyššieho súdu SR, keď jeho právne závery sú totožné s právnymi závermi konštatovanými opakovane v rozhodnutiach Najvyššieho súdu SR (napr. sp. zn. 1 Cdo 107/2008 zo dňa 27.10.2009, 4 Cdo 30/2009 zo dňa 28.10.2009, 3 Cdo 99/2012 zo dňa 12.3.2015, 4 Cdo 102/2010 zo dňa 29.11.2011, 3 Obdo 51/2017 zo dňa 22.3.2018), ako aj v súlade s rozhodovacou praxou Krajského súdu v Trnave (rozhodnutie sp. zn. 25Co/2/2017 zo dňa 21.2.2018, 24Co/140/2017 zo dňa 10.1.2018, 26Co/164/2017 zo dňa 26.6.2018), ako aj ďalších krajských súdov. 18. S prihliadnutím na uvedené nebolo preto možné vytknúť súdu prvej inštancie, že sa nezaoberal podrobnejšie odklonom od rozhodovacej činnosti krajských súdov, na ktoré rozhodnutia poukazovala odvolateľka, keď vychádzal z ustálenej rozhodovacej praxe najmä Najvyššieho súdu SR. 19. Najvyšší súd sa opakovane vo svojich rozhodnutiach zaoberal neoprávneným odberom plynu v zmysle ust. § 82 ods. 1 písm. d) zákona o energetike, za ktorý je potrebné v zmysle citovaného ustanovenia považovať odber plynu meraný určeným meradlom, na ktorom bolo porušené zabezpečenie proti neoprávnenej manipulácii, alebo určeným meradlom, ktoré nebolo namontované prevádzkovateľom siete. Najvyšší súd skonštatoval (uznesenie sp. zn. 1 Cdo 107/2008 zo dňa 27.10.2009), že pri neoprávnenom odbere plynu meradlom, na ktorom bolo porušené zabezpečenie proti neoprávnenej manipulácii, je daná objektívna zodpovednosť odberateľa plynu. V takom prípade odberateľ plynu zodpovedá už len za to, že odoberal plyn meradlom, na ktorom bolo porušené zabezpečenie proti manipulácii, pričom porušenie tohto zabezpečenia mohol spôsobiť ktokoľvek, teda porušenie zabezpečenia meradla proti neoprávnenej manipulácii nie je viazané len na odberateľa samotného, prípadne na iné osoby, ktoré, či už na podnet odberateľa alebo s jeho vedomím, toto zabezpečenie meradla porušili. Rovnaký záver vyslovil najvyšší súd aj v rozsudku sp. zn. 4 Cdo 102/2010 zo dňa 29.11.2011. V uznesení sp. zn. 4 Cdo 30/2009 zo dňa 28.10.2009 najvyšší súd uzavrel, že ust. § 59 ods. 1 písm. d) zákona č. 656/2004 Z.z. o energetike (znenie uvedeného ustanovenia je totožné s ustanovením § 82 ods. 1 písm. d) zákona č. 251/2012 Z.z. o energetike) obsahuje definíciu neoprávneného odberu plynu a ods. 2 právne dôsledky v súvislosti s neoprávneným odberom, t.j. povinnosť takéhoto odberateľa uhradiť dodávateľovi plynu škodu, ak vznikla. Zároveň najvyšší súd uviedol, že ak sú v súdnom konaní skutočne preukázané všetky znaky zodpovednosti za škodu, t.j. existencia protiprávneho úkonu (neoprávnený odber), škoda a príčinná súvislosť medzi existenciou protiprávneho úkonu a škodou, nie je žiaden dôvod pre neuloženie povinnosti škodu nahradiť. Totožný záver o charaktere zodpovednosti odberateľa s meradlom, na ktorom bolo porušené zabezpečenie proti neoprávnenej manipulácii ako objektívnej zodpovednosti (bez ohľadu na zavinenie) vyslovil najvyšší súd aj v uznesení sp. zn. 3 Cdo 99/2012 zo dňa 12.3.2015. 20. V prípade žaloby o náhradu škody spôsobenej neoprávneným odberom plynu je povinnosťou súdov dôsledne vychádzať z toho, podľa akej skutkovej podstaty uvedenej v ust. § 82 ods. 1 zákona o energetike si žalobca uplatnil nárok na náhradu škody. V rozhodovanej veci si žalobca uplatnil nárok na náhradu škody spôsobenú neoprávneným odberom plynu podľa § 82 ods. 1 písm. d) zákona o energetike. Vychádzajúc z vyššie citovanej ustálenej rozhodovacej praxe najvyššieho súdu odvolací súd konštatuje, že podľa uvedeného zákonného ustanovenia je odberateľ plynu zodpovedný za neoprávnený odber plynu, ktorý bol meraný určeným meradlom, na ktorom bolo porušené zabezpečenie proti neoprávnenej manipulácii bez ohľadu na zavinenie samotného odberateľa plynu. Zodpovednosť odberateľa plynu za neoprávnený odber plynu je objektívna a je daná tým, ak v rozhodnom období odoberal plyn, ktorý bol meraný meradlom s porušeným zabezpečením proti neoprávnenej manipulácii. Ak je v konaní preukázané, že odberateľ v rozhodnom období odoberal plyn meradlom s porušeným zabezpečením proti neoprávnenej manipulácii (t.j. dopustil sa neoprávneného odberu plynu), vznikla mu v súlade s § 82 ods. 2 zákona o energetike povinnosť nahradiť dodávateľovi plynu vzniknutú škodu vrátane ušlého zisku. 21. Uvedené znamená, že za protiprávny úkon ako jeden z predpokladov zodpovednosti za škodu zákon (§ 82 ods. 1 písm. d) zákona o energetike) sa považuje neoprávnený odber plynu, ktorý bol meraný určeným meradlom, na ktorom bolo porušené zabezpečenie proti neoprávnenej manipulácii. V takom prípade je v zmysle § 82 ods. 1 písm. d) rozhodujúce samotné porušenie zabezpečenia proti neoprávnenej manipulácii plynu na meradle. Pritom je irelevantné, či bolo meradlo funkčné alebo nefunkčné, prípadne či zaznamenávalo skutočný alebo nižší odber plynu, ktoré sú spolu so zavineným konaním odberateľa plynu podstatné pre naplnenie skutkovej podstaty neoprávneného odberu plynu podľa § 82 ods. 1 písm. c) zákona o energetike, podľa ktorej si však žalobca v rozhodovanej veci neuplatnil svoj nárok. Odvolací súd v tejto súvislosti poukazuje na to, že druhým predpokladom zodpovednosti za škodu (vznikom škody), ktorý pristupuje k neoprávnenému odberu plynu ako protiprávnemu úkonu, je skutočnosť, že odberateľ plynu v rozhodnom období odoberal plyn prostredníctvom meradla s porušeným zabezpečením proti neoprávnenej manipulácii. Tretím predpokladom vzniku zodpovednosti za škodu je potom príčinná súvislosť medzi neoprávneným odberom plynu definovaným zákonom o energetike a vznikom škody. Uvedené závery boli tiež obsiahnuté v rozhodnutí Najvyššieho súdu SR sp. zn. 3 Obdo 51/2017 zo dňa 22.3.2018. 22. Z obsahu spisového materiálu vyplynulo, že v konaní bolo preukázané, že žalovaná odoberala plyn prostredníctvom meradla s porušeným zabezpečením proti neoprávnenej manipulácii, čo vyplynulo zo znaleckého posudku č. 331/PL-2014 znalca Ing. Petra Leška, ako aj jeho výsluchu na pojednávaní, keď tento celkom jednoznačne skonštatoval, že optickým skúmaním povrchu plomby bolo zistené poškodenie - odstránenie jedného zaisťovacieho prvku plomby, pričom v rozhodnom období dochádzalo v zmysle ust. § 82 ods. 1 písm. d) zákona o energetike k neoprávnenému odberu plynu. Bola teda preukázaná existencia protiprávneho úkonu (neoprávneného odberu) vznik škody (skutočnosť, že žalovaná v rozhodnom období odoberala plyn prostredníctvom meradla s porušeným zabezpečením proti neoprávnenej manipulácii), ako aj príčinná súvislosť medzi neoprávneným odberom plynu definovaným zákonom o energetike a vznikom škody. 23. Súd prvej inštancie však opomenul zohľadniť pri rozhodovaní skutočnosť, že časť pohľadávky žalobcu vo výške 580,34 eur zanikla započítaním ku dňu 23.6.2014, čo medzi stranami nebolo sporné. S prihliadnutím na to nárok žalobcu bolo potrebné považovať v uvedenej časti za nedôvodný a bolo potrebné ho zamietnuť. S prihliadnutím na to, že sa žalovaná dostala do omeškania so zaplatením žalovanej sumy, vznikol žalobcovi nárok na priznanie úrokov z omeškania vo výške 5,15% ročne zo sumy 642,22 eur odo dňa nasledujúceho po splatnosti faktúry až do zániku časti pohľadávky započítaním dňa 23.6.2014 a od nasledujúceho dňa zo zostávajúcej dlžnej sumy. 24. Z vyššie uvedených dôvodov odvolací súd rozsudok súdu prvej inštancie v napadnutej vyhovujúcej časti zmenil a žalobcovi priznal nárok na zaplatenie sumy 61,88 eur s úrokom s príslušenstvom ako bolo uvedené vyššie, a vo zvyšku žalobu ako nedôvodnú zamietol. 25. O nároku na náhradu trov odvolacieho konania odvolací súd rozhodol podľa § 396 ods. 2 CSP v spojení s § 255 ods. 1 a § 262 ods. 1 CSP a vzhľadom na to, že žalobca bol v spore úspešný v pomere 2,7% a žalovaná v pomere 97,3%, teda žalovaná bola neúspešná len v nepatrnej časti, odvolací súd priznal žalovanej nárok na náhradu trov tohto konania (tak prvoinštančného, ako i odvolacieho) v celom rozsahu. 26. Senát odvolacieho súdu uvedený rozsudok prijal pomerom hlasov 3:0, teda jednohlasne. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je podľa § 421 CSP prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 CSP). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie môže podať intervenient, ak spolu so stranou, na ktorej vystupoval, tvoril nerozlučné spoločenstvo podľa § 77 (§ 425 CSP). Prokurátor môže podať dovolanie, ak sa konanie začalo jeho žalobou alebo ak do konania vstúpil (§ 426 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1). Povinnosť podľa ods. 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 CSP). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 CSP). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 CSP). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 CSP). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 CSP). Dovolacie dôvody možno meniť a dopĺňať len do uplynutia lehoty na podanie dovolania (§ 434 CSP). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2018:2315222292.2 (dáta aktuálne k 14. 11. 2026). Záväzné je znenie zverejnené súdom.




